Liselott Blixt (DF), 2013-03-12:
Det her er jo et forslag, som ikke bare er til at gå til, da det omhandler nogle etiske problemstillinger, som man kan have lidt svært ved at definere klart.
Samtidig drejer det sig om vidt forskellige forslag, som man kan have forskellige holdninger til.
I Dansk Folkeparti er vi netop enige i noget af det, men samtidig er vi også uenige i noget.
Dermed vil jeg sige, at vi vil komme med et ændringsforslag om at få delt forslaget, så vi får det delt op, i forhold til hvad vi har holdninger til.
Så kan vi bedre tage stilling til det.
Lad os starte med det første punkt, der omhandler forældres ret til aktindsigt i mindreåriges patientjournaler.
I og med at vi har fået vores journaler elektronisk, bliver det jo lettere at komme ind og følge med selv, men samtidig vil vi også kunne være med til at skabe nogle problemer.
Forældre skal af naturlige årsager kunne læse, hvad der sker, i deres barns journal.
Dog ved vi, at der er visse sager, hvor lægen observerer nogle ting, som man bliver nødt til at kunne holde fra forældrene, hvis det drejer sig om vold eller incest eller nogle andre ting, som man vil gå videre med.
Vi skal bare sikre, at det ikke tager overhånd.
Vi skal sikre, at det selvfølgelig er familien, der skal kunne læse ting om deres børn, uanset om det er faren eller moren, uanset om man er blevet skilt osv.
Det drejer sig netop om at beskytte de her børn, som vi en gang imellem hører om bliver udsat for incest eller vold.
Jeg har samtidig også stillet nogle spørgsmål om behandlingen, som i dag i lovgivningen er fortrolig.
Det har noget at gøre med prævention eller kønssygdom, abort osv., når man er over 15 år.
Men jeg har nogle spørgsmål for at forvisse mig om, at vi nu sikrer, at det bliver en god løsning.
Det andet punkt i forslaget går ud på at præcisere en gældende lov, så loven lever op til det, man allerede gør i dag fra lægernes side.
Men i Dansk Folkeparti er vi imod, at man indfører en bestemmelse, der gør, at personer ikke selv kan samtykke og kan blive udsat for noget, der er til fare for dem selv, eventuelt at blive lagt i narkose og få taget knoglemarv ud.
I Dansk Folkeparti har vi hele tiden været imod, at man f.eks., som nogle gør, får et barn ved ægsortering for at sikre sig, at man har nogle gener, så man kan bruge barnet til en søster eller en bror, som er syg.
Det er selvfølgelig, hvad man kan i dag, men i og med at vi er imod det, kan vi heller ikke være med i en præcisering, selv om det kan hjælpe et andet familiemedlem.
Med hensyn til at bruge donorer over 18 år som her kunne det jo netop også være en inhabil, en dement, en udviklingshæmmet eller lignende.
Der har vi de samme udfordringer.
Som myndig kan man selv tage stilling til, om man vil bruges som donor eller til forsøg, og det skal vi gøre meget mere ud af for at sikre, at vi har de donorer, der skal bruges.
Vi skal også gøre meget mere ud af at få de knoglemarvsdonorer, vi har brug for, så man ikke behøver at skulle blive gravid og prøve at få et barn, som man kan bruge som knoglemarvsdonor.
Hvad med dem, der ikke kan blive gravide?
Vi kunne jo gøre en større indsats for at få knoglemarvsdonorer.
Den anden dag kunne vi jo i fjernsynet se Cecilie, der fik en tysk donor.
Vi vil tilslutte os udtalelserne fra nogle af medlemmerne fra Det Etiske Råd samt Forebyggelses- og Patientrådet, der udtaler: Hvis man ønsker et samfund, hvor også de svageste borgere skal kunne bestemme over deres egen krop, og hvilke indgreb og risici de ønsker at underkaste sig, så må man stille krav om et informeret samtykke til donation.
Da en person, som mangler evnen til selv at give samtykke, næppe vil kunne vurdere risici og overskue konsekvenserne af en donationsbeslutning, vil det efter medlemmernes opfattelse være grundlæggende forkert at udføre et operativt indgreb, som ikke alene er for personens egen skyld.
Disse medlemmer ønsker ikke et samfund, hvor inhabile personer er en form for reservedelslager for den øvrige familie.
Så på grund af disse forhold kan vi ikke stemme for hele forslaget.
Men jeg vil foreslå, at ministeren vil tage i betragtning, at vi kan få delt forslaget – det håber jeg på – sådan at vi kan stemme for det, som vi er enige med regeringen i.